Versindaba Jan Kolonie Hoenderdief Archives : Versindaba
Posts Tagged 'Jan Kolonie Hoenderdief'
Andries Bezuidenhout. 'n Kykie deur 'n visoog na Digkyk
Vanoggend 'n draai in Melville gaan maak om van nader na Digkyk te kyk – werke deur Hans Pienaar en Charl-Pierre Naudé, laasgenoemde as beeldende kunstenaar onder die naam Jan Kolonie Hoenderdief. Die uitstalling is in een van die winkels – op die oomblik nie deur kasregisters beset nie – in "Ou" Melville (in die foto hier onder). Dit het my 'n bietjie aan Berlyn laat dink; ou geboue met leë ruimtes wat deur kunstenaars gebruik word vir uitstallings en opvoerings. Melville het juis 'n kroeg met die naam Berlin gehad, maar dié is nie meer daar nie.
Wopko Jensma-galery in Melville (maar die busbankie is leeg)
Hans Pienaar se deel van die uitstalling is kleurfoto's; elk met 'n gedig wat met die foto in gesprek tree. Die gedig laat 'n mens anders na die foto kyk. Die vooraansig van 'n huis in Namibië word ewe skielik 'n gesig, die slot aan die deur 'n druppel snot. Die foto's is reg oor die wêreld geneem, van die noorde van Noorweë, tot in Suid-Afrika.
Hans Pienaar: Foto's met gedigte
Vir my is een van die mooistes 'n foto van 'n advertensie teen 'n muur in Vrededorp. Die gestileerde advertensie met beelde van antieke ruïnes staan in kontras met die verval gebou en sypaadjie. Die gedig daarmee saam is "Ark":
Die plaveisel is opgebreek. Geen
bouval is per toeval. Hulle sal
een van die dae begin grawe onder
die spore van motore en allerlei
ontdek: Fondamente, rysmierneste
en imperiale reste. En rof gebytel:
Reeds die tekens na monumentale
bestemmings in die hope afval
Hans Pienaar: Ark
Charl-Pierre Naudé se "metafoorposse" werk met kort sinsnedes – meestal in beide Afrikaans en Engels – wat met digitaal gemanipuleerde sketse deur die kunstenaar kombineer word. Soms bots beeld en woord. 'n Nuwe betekenis kom só tot stand. Daar is byvoorbeeld een van 'n grot met vlieërs in. Onderaan staan: "Batty Cave". Skielik lyk die vlieërs soos lawwe vlermuise.
Jan Kolonie Hoenderdief se metafoorposse
Een van my gunstelinge is die een hier onder:
Jan Kolonie Hoenderdief: Tiek tok...
My kamera se visoog kan nie reguit lyne sien nie, helaas. Gaan maak gerus 'n draai. Die uitstalling se deur word soggens om 10:30 oopgesluit en bly oop tot in die aand – ek dink 20:00 – sodat Melville se vroeër nagdiere kan ook 'n kans kry om daarna te kyk. Die werke is te koop. Tot 30 Oktober.
Tags: Charl-Pierre Naudé, Digkyk, Hans Pienaar, Jan Kolonie Hoenderdief
Posted in Binneblik, Blogs | Comments Off on Andries Bezuidenhout. 'n Kykie deur 'n visoog na Digkyk